Andrew Cruickshank
Andrew John Maxton Cruickshank (* 25. Dezember 1907 in Aberdeen, Aberdeenshire, Schottland; † 29. April 1988 in London, England) weer en britischen Schauspeler.

Leven un Wark 
Cruickshank besöch de Grammar School in Aberdeen un hett Boingenieurwesen studeert. Arbeit hett he in dissen Beroop aver nienich. An de Steed hett Cruickshank en Loopbahn as Theaterschauspeler anfungen. Toeerst höör he to dat Ensemble von öörtliche Theaters. In’t Johr 1930 hett he an’t Savoy Theatre in’t Stück Othello mitspeelt un 1934 harr he sien Debüt an’n Broadway. As he torüch na London keem, hett he 1935 an’t Gate Theatre in Victoria Regina speelt. Vun 1937 an hett he mit de Old Vic Company verschedene Shakespeare-Stücken opföhrt, so as Macbeth, A Midsummer Night’s Dream un Hamlet. Bit 1987 hett he wieter in tallrieke Theaterprodukschonen mitspeelt. Dorbi güng he twüschen 1951 un 1952 noch eenmol an’n Broadway torüch, woneem he an de Siet vun Uta Hagen in George Bernard Shaw sien Drama Saint Joan de Rull Richard de Beauchamp, Earl of Warwick speelt hett.

De Schauspeler hett 1937 dat eerste mol in en Speelfilm mitspeelt. Dorünner weern eenige bekannte Produkschonen as Richard III, The Battle of the River Plate, The 39 Steps, The Cruel Sea oder den Miss-Marple-Film Murder Most Foul. Bi de britischen Feernsehtokiekers weer Cruickshank vör allen dör sien Rull Dr. Angus Cameron in de Feernsehreeg Dr. Finlay’s Casebook, vun de twüschen 1962 un 1971 alltosamen 191 Folgen produzeert worrn sünd.

Cruickshank weer verheiraat un harr dree Kinder. To sien Ehren is in Milton Keynes, Buckinghamshire en Straat na em nöömt worrn.

Filmografie (Utwahl)

Broadway 
 1934: Richard of Bordeaux
 1951–1952: Saint Joan

Weblenken

Borns 

Schauspeler
Börger von Grootbritannien
Mann
Boren 1907
Storven 1988